20. Rammeaftale 2025-2026 - på det specialiserede social- og specialundervisningsområde 
(Åben)
Tidl. politisk behandling
Forventet sagsgang
Høring, SS-U, BS-U, ØK, BY
Lovgrundlag
SAGENS INDHOLD
Byrådet skal i denne sag tage stilling til rammeaftale 2025-2026 på det specialiserede 
social- og specialundervisningsområde i [adresse]. 
Det bemærkes, at sagen er tilføjet høringssvar fra Handicaprådet efter behandling i [adresse] og 
Sundhedsudvalget og i Børne- og Skoleudvalget. I medfør heraf er vurderingsafsnittet i sagen opdateret.
Kommunerne i den midtjyske region og Region Midtjylland indgår hvert andet år en rammeaftale om 
samarbejdet på det specialiserede social- og specialundervisningsområde. Rammeaftalen er udarbejdet i 
en tæt dialog mellem de 19 kommuner og regionen, som har haft mulighed for at komme med indspil til 
rammeaftalens udviklingsområder undervejs. Formålet med rammeaftalen er at sikre fælles principper for 
udvikling og styring på det sociale område på tværs af kommuner og regionen. 
Kommunekontaktrådet (KKR) [adresse] har den 19. november 2024 godkendt udkast til rammeaftale 
2025-2026 og anbefaler, at rammeaftalen godkendes i de midtjyske byråd og i regionsrådet. Udkast til 
rammeaftale 2025-2026 er vedlagt som bilag.
Rammeaftalen består af to dele: Den ene del handler om fælles faglige udviklingsområder samt udvikling 
og koordinering af udbud og efterspørgsel af tilbud til borgere på det specialiserede socialområde i 
[adresse]. Den anden del er en styringsaftale, der fastlægger de fælles økonomiske rammer og principper 
for de specialiserede tilbud.
I den første del af rammeaftalen 2025-2026 sættes der fokus på tre udviklingsområder:

Mental sundhed og psykiatri

Borgere med komplekse udfordringer

Overgangen fra børne – og ungeområdet til voksenområdet.
De første to udviklingsområder er videreført fra rammeaftale 2023-2024, mens det tredje udviklingsområde 
er et nyt fokus. På disse områder er der (fortsat) brug for en ekstra tværsektoriel og tværkommunal indsats 
i de kommende år. Derfor ønsker kommunerne og regionen at skærpe det fælles videns- og evidensarbejde 
samt styrke handlekraften, så der kan skabes nye tiltag, der imødekommer efterspørgslen og 
udviklingsbehovet.
Derudover er der i rammeaftalen fokus på kompetenceudvikling og rekruttering, da kommunerne og 
regionen deler en fælles udfordring i at sikre tilstrækkelig arbejdskraft og de rette kompetencer til at 
håndtere opgaverne på det specialiserede socialområde. Endelig lægges der i rammeaftalen også vægt 
på, at de nationale initiativer, herunder Ekspertudvalgets anbefalinger, rammeaftalen for handicapområdet 
[adresse]: EMN-2024-02473
Dok-ID: 3806531
Sagsbehandler: jeae
Byråd
17. december 2024  16:00
og psykiatriens 10-års plan, løbende vil skulle indgå i indsatsen for at skabe de bedst mulige tilbud til 
borgerne.
I anden del af rammeaftalen er der en styringsaftale, som sætter rammerne for styring af økonomi- og 
kapacitetsudviklingen på de omfattede tilbud. Kommunerne og regionen har indgået aftale om udvikling af 
taksterne i perioden 2025-2026:
1.
Taksterne kan ikke stige i perioden.
2.
Aftalen gælder i perioden 2025-2026 med 2024 som basisår.
3.
De kommuner, som ikke har levet op til de seneste aftaler, tilstræber at det sker i 2025-2026.
4.
Der skal frem mod den næste rammeaftale fra 2027 arbejdes på at udarbejde et nyt fælles 
styringsredskab som alternativ til den nuværende takstaftale.
5.
Der laves en model, der tager højde for de ekstraordinære lønstigninger udløst af trepartsaftalen.
Favrskov Kommune har på voksenområdet 260 bo- og dagtilbudspladser, der reguleres af rammeaftalen. 
Heraf forventes ca. 40 % af pladserne at blive solgt til borgere fra andre kommuner i 2025. 
VURDERING
Social og Sundhed og Børn og Kultur vurderer, at de tre forslag til udviklingsområder i rammeaftalen 2025-
2026 sætter en god retning for udviklingen på det specialiserede socialområde. 
Det fortsatte fokus på emnet i udviklingsområdet ”mental sundhed og psykiatri” vurderes at være både 
vigtig og relevant. I [adresse] opleves der et fortsat behov for at følge udviklingen i mistrivsel og 
psykiske lidelser hos børn, unge og voksne tæt. Derfor er det relevant, at indsatser for bedre mental 
sundhed stadig udvikles og prioriteres. I [adresse] er der ultimo 2024 igangsat et lettilgængeligt 
behandlingstilbud til børn og unge i psykisk mistrivsel, som forventes fuldt implementeret i starten af 2026. 
Tilbuddet skal sikre hurtig og nem adgang til afklaring og mulighed for lettere behandling, så symptomerne 
ikke forværres. Krav om tilbuddets etablering kommer fra 10-årsplanen for psykiatrien og mental sundhed.
Udviklingsområdet ”borgere med komplekse udfordringer”, som også er en videreførelse fra den seneste 
rammeaftale, vurderes fortsat at være aktuel. I [adresse] er der stadig en stigende udvikling i 
antallet af borgere med komplekse udfordringer (fx borgere med autismespektrumforstyrrelser og 
dobbeltdiagnosticerede borgere). Den udvikling gælder både på børne- og ungeområdet samt 
voksenområdet. Social og Sundhed bemærker i forlængelse heraf, at der fortsat er en udfordring i at finde 
egnede tilbud til borgere med komplekse udfordringer, herunder særligt borgere, der er stærkt 
udadreagerende, hjerneskadede og/eller har diagnoser inden for autismespektret. Disse udfordringer 
forværres ofte af de store geografiske afstande til relevante tilbud, hvilket påvirker både samarbejdet med 
de pårørende og borgernes tilknytning til deres lokale miljø og netværk.
Det nye udviklingsområde ”overgangen fra børne- og ungeområdet til voksenområdet” vurderes at være et 
godt nyt fokus i rammeaftalen. I [adresse] har Børn og Kultur og Social og Sundhed et særligt 
fokus på at sikre planlægning i god tid og et godt samarbejde sammen med borgere, der overgår fra børne- 
og ungeområdet til voksenområdet. Overgangen indebærer mange skift og beslutninger for de unge og 
pårørende som fx ny lovgivning, nye metodiske tilgange, uddannelse, beskæftigelse, egen bolig mv. 
Udviklingsområdet vurderes at kunne bidrage til en større erfaringsudveksling på tværs af kommunerne 
om, hvad der virker, så sammenhæng og helhed i overgangen kan styrkes endnu mere.
Rammeaftalen 2025-2026 har været i høring hos Handicaprådet fra 26. november til 3. december. 
Høringssvaret er vedlagt som bilag.
Handicaprådet bakker op om rammeaftalens fokus på de tre udviklingsområder. Rådet bemærker, at der 
er et stort behov for botilbudspladser til borgere med komplekse udfordringer, men at udbygningstakten på 
aktivitets- og botilbuddet Landsbyen [adresse] ved Skanderborg ikke virker ambitiøs i forhold til udviklingen i 
efterspørgslen. Rådet bemærker desuden, at udfordringer med rekruttering og fastholdelse kan få 
betydning for udviklingen i antallet af specialiserede pladser på [adresse], og at det bør overvejes 
at opbygge kapacitet til målgruppen andre steder regionen.
Børn og Kultur samt Social og Sundhed vurderer, at kommunerne og regionen med rammeaftalen tydeligt 
prioriterer at følge udviklingen på området for borgere med komplekse udfordringer samt de fælles 
udfordringer i forhold til rekruttering og fastholdelse. Kommunerne og regionen vil således løbende 
koordinere tiltag, der kan sikre de nødvendige indsatser og tilbud til borgerne. Børn og Kultur samt Social 
og Sundhed bemærker desuden, at der i forbindelse med de seneste økonomiaftaler mellem KL og 
regeringen er oprettet lånepuljer til at udvide botilbudskapaciteten. Denne mulighed har kommunerne vist 
villighed til at benytte, og der er ansøgt om midler til betydelige udvidelser i antallet af boltilbudspladser. 
Det er dog vanskeligt for kommunerne at styre kapaciteten præcist, da der er stramme anlægslofter, og 
fordi det er svært at forudsige behovet.
 
Endeligt bemærker Handicaprådet, at hvis taksterne ikke kan stige i perioden 2025-2026 jf. styringsaftalen, 
og der samtidigt er lønstigninger jf. trepartsaftalen i 2024, kan det betyde besparelser og forringelser af 
tilbuddene. 
Børn og Kultur samt Social og Sundhed bemærker, at der i styringsaftalen er taget højde for både 
lønstigninger fra trepartsaftalen og den generelle prisudvikling. Taksterne kan således ikke stige mere end 
pris- og lønudviklingen i perioden, og lønstigninger vil dermed ikke påvirke serviceniveauet på tilbuddene.
ØKONOMI
Styringsaftalen fastsætter rammerne for styring af økonomi- og kapacitetsudviklingen på de omfattede 
tilbud. Som en del heraf fastsætter takstaftalen udviklingen i taksterne i perioden 2025-2026.
INDDRAGELSE
Udkastet til rammeaftale 2025-2026 er udarbejdet i samarbejde mellem de 19 midtjyske kommuner og 
Region Midtjylland.
Sagen har været i høring hos Handicaprådet fra 26. november til 3. december 2024. Høringssvaret er 
vedlagt som bilag.
INDSTILLING
Direktøren for Social og Sundhed og direktøren for Børn og Kultur indstiller til Byrådet:
1.
At Rammeaftalen på det specialiserede social- og specialundervisningsområde for 2025-2026 
godkendes.
BESLUTNING
Social- og Sundhedsudvalget, 3. december 2024:
Fraværende: Ingen
Indstilles godkendt.
Børne- og Skoleudvalget, 3. december 2024:
Fraværende: Ingen
Indstilles godkendt.
Økonomiudvalget, 10. december 2024:
Fraværende: Ingen
Indstilles godkendt.
Byrådet, 17. december 2024:
Fraværende: Ingen
Godkendt.
Bilag

Udkast til rammeaftale 2025-26 (3821517)

Handicaprådets høringssvar (3827700)
